ไฟแนนซ์ทูเดย์
...สัปดาห์ที่แล้ว อารีพงศ์ ภู่ชอุ่ม ปลัดกระทรวงการคลัง ไปราชการที่อินโดนีเซีย ที่กระทรวงก็เกิดเรื่องใหญ่ เมื่อคุณพี่สุภา ปิยะจิตติ รองปลัดกระทรวงการคลัง ในฐานะประธานคณะกรรมการระเบียบพัสดุจัดซื้อจัดจ้าง (คกพ.) ใช้สิทธิทำหนังสือถามบอร์ด กสทช.ไม่เห็นด้วยกับการเปิดประมูลใบอนุญาต 3จี ด้วยเหตุผลอาจจะผิด พ.ร.บ.ฮั้ว
22 ต.ค. 2555

...สัปดาห์ที่แล้ว อารีพงศ์ ภู่ชอุ่ม ปลัดกระทรวงการคลัง ไปราชการที่อินโดนีเซีย ที่กระทรวงก็เกิดเรื่องใหญ่ เมื่อคุณพี่สุภา ปิยะจิตติ รองปลัดกระทรวงการคลัง ในฐานะประธานคณะกรรมการระเบียบพัสดุจัดซื้อจัดจ้าง (คกพ.) ใช้สิทธิทำหนังสือถามบอร์ด กสทช.ไม่เห็นด้วยกับการเปิดประมูลใบอนุญาต 3จี ด้วยเหตุผลอาจจะผิด พ.ร.บ.ฮั้ว
...มีคนเห็น สุภา เข้าพบ กิตติรัตน์ ณ ระนอง รมว.คลัง ก่อนที่หนังสือคัดค้านจะว่อนออกมา ซึ่งสุภา ให้เหตุผลกับคนใกล้ชิดว่า เรื่องนี้ในที่สุดจะกลับมาที่กระทรวงการคลัง เพราะการไปเปิดประมูลให้รัฐบาลมีรายได้ลดลง จะตอบสาธารณชนอย่างไร เมื่อเห็นว่ามีข้อบกพร่องก็ต้องติงไว้ก่อน 
งานนี้ นับเป็นความกล้าอันยิ่งใหญ่ของสุภา ในฐานะข้าราชการประจำที่รักษาผลประโยชน์ของประเทศ ที่นับวันจะเหลือน้อยเต็มที เพราะข้าราชการส่วนใหญ่มักวางเฉย ทอดธุระกับเรื่องที่จะไปกระทบกระทั่งกับคนอื่นให้ซวยเปล่าๆ
...แต่เรื่องนี้ เดอะโต้ง กิตติรัตน์ ใช้คาถานินจา หลบสื่อเพื่อหลีกเลี่ยงการให้ความเห็นในเรื่องนี้ ซึ่งช.ชดาก็ไม่รู้ว่าจะหลบทำไม เรื่องนี้มันเรื่องของ กสทช.ที่จะโดนถล่ม ไม่เกี่ยวกับรัฐบาลแม้แต่น้อย
...ขอแสดงความเสียใจกับการจากไปของ คุณตั้ว เกริกเกียรติ ชาลีจันทร์ อดีตกรรมการผู้จัดการใหญ่ ธนาคารกรุงเทพฯพาณิชย์การ (บีบีซี) ในฐานะนักข่าวรุ่นต้มยำกุ้ง และตามทำข่าวมาตั้งแต่แบงก์บีบีซียังไม่เจ๊ง 
ด้านหนึ่งของชีวิตที่ไม่ค่อยมีใครรู้ หลังถูกดำเนินคดีชีวิตคุณตั้วเปลี่ยนไป ครอบครัวก็ได้รับผลกระทบทั้งหมด ต้องใช้กำลังใจอย่างมากในการมีชีวิตอยู่ นี่คือผลของการเชื่อใจคนอื่นมากจนเกินไป และบริวารเป็นพิษ ซึ่งคนกลุ่มนี้ปัจจุบันก็ยังเดินลอยหน้าอยู่ในสังคม แต่ขอให้เชื่อเถอะว่า เวรกรรมมันมีจริง
...การเร่ขายธุรกิจประกันในไทย ฮ่องกง มาเก๊า ของ ไอเอ็นจีกรุ๊ป ทำให้ภาพการขายทิ้งหุ้นในแบงก์ทหารไทยชัดเจนขึ้นจริงๆ